  Майя Бывальцева Ижкарын Кылкутытонэз быдэсъятӥсь федерал ёзэслэн Удмуртиысь управлениезлэн гарнизоназ, «Кречет» нимысьтыз ёзэтэзлэн интывылаз, бырем ужъюлтошъёссылы сӥзем буре ваён огъет усьтӥзы. Со сярысь удысэтлэн пресс-службаез ивортэ. Гранит вылын «Кречетысь» штурмовой ёзэтлэн командирезлэн Ильфат Закировлэн но штурмовой ёзэтысь инструкторлэн Валерий Бахаревлэн нимъёссы гожтэмын. Кыкназы 2000-тӥ арын 14-тӥ южтолэзе Чечняысь Комсомольское гуртэз боевикъёслэсь мозмытон дыръя быризы. Ожмаськонын секыт сӧсырмем Ильфат Закиров но Валерий Бахарев эшъёссылы чинганы луонлык сётӥзы, асьсэос граната пуштэмлэсь быризы. Ильфат Закировлы Россилэн Героез ним сётӥзы, Валерий Бахаревлы – Мужество орден. Буре ваён огъетэз усьтонэз Ож ужрадъёсысь ветеранъёслэн нуналзылы но «Кречет» отрядлэн кылдон нуналэзлы тупатӥзы, кыкез ик 1-тӥ пӧсьтолэзе пусйисько Азьланяз та интыын управленилэсь сӥё-дано но буре ваён ужрадъёссэ ортчытъялозы. Кылсярысь, егит ӧнерчиос антыкл (присяга) сётозы, нош «Кречетэ» службае басьтэмъёс ожгар эшъёссылы но Шаерзылы оскымон луыны кыл сётозы. Тегъёс: Мерлык Ижкар Удмуртия УФСИН ож буреваён  